Serie A

La **Serie A**, ofiçalment ciamada **Serie A [[Enilive]]** in rexon de sponsorizazion (**Campionad italian** in lombard), l'è el nivell professionisteg pussee volt del folber italian e soa competizion principal (considerada pussee importanta de la Coppa Italia). A l'è jestida de la Lega Calcio Serie A, vun braç de la FIGC. 

El vinjidor annual de la competizion ciapa el titol de ***Campion d'Italia*** e la possibilitaa de metar el *Scudet Tricolor* ind la propria maia per la stajon dop; la se qualifica anca ind la Supercoppa italiana. I prim quater squader in classifica se qualifichen ind la UEFA Champions League, alter duu ind la UEFA Europa League e una ind la UEFA Conference League. 

La prima edizion del titol l'è staita ind el 1898; la formula de adess cont el jiron unig a l'italiana e cont el nom de *Serie A* a l'è nassuda inveci ind el 1929, ind i temp del fassism. La squadra cont pussee titoi a l'è la Juventus, qe l'ha vinjud el campionat per 36 vœlte; inscambi l'Inter a l'è la squadra cont pussee presenze ind la Serie A, dejà qe l'ha jugad tuts i so edizion.

A la fin de l'edizion 2024-2025 el campionad italian a l'è a'l segond sit ind el *Ranking UEFA*, dedree de la Premier League inglesa.

## Storia
 El prim campionad italian a l'è stait fait ind el 1898. I prim dex agn i g'haveven ancamò un'organizazion amatorial, oltra qe poc interess del publeg. El Genoa in qei agn qì l'ha vinjud tants titoi e l'è staita la prima squadra a vesser ***Campion d'Italia***. La FIGC l'ha organizad de la prima edizion el campionad in autonomia, asca la stajon 1921-1922, indovè qe g'eren duu campionai (qell de la FIGC e qell de la CCI), pœ anc'mò traits insema l'ann dop cont el Compromes Colombo.

A partir de la stajon 1929-1930 el tornee l'è stait riformad cont la formula del jiron unig a l'italiana Andada/Volta (jiamò sperimentad in de l'edizion 1909-1910), ciapand el nom de *Divisione Nazionale Serie A*, in seguit sciortad in *Serie A*, che el tegn anca adess. I Agn 1930, ind i prim stajon del jiron unigh, hinn stait caraterizad dal domini *in primis* de l'Inter del Giusepp Meazza (ciamada in qei agn lì *Ambrosiana* e pœ *Ambrosiana-Inter*), e depress de la Juventus (per cinq agn de infilera) e del Bologna. L'è oltra in qest period qì qe el folber el devegn el sport pussee vedud ind la nazion.

 
I prim Agn 1940 hinn inscambi stait caraterizai de vun titol per l'Inter, vun per la Roma e a la fin vun per il Torin, evant qe venissent farmai in rexon de la Segonda Guera Mondial. Il campionad l'è stait riprendud a partir de la stajon 1945-1946, con alter quatar titoi de infilera ciapai de la squadra piemontesa, in quela rœusa qe esarà ciamada ***Grand Torin*** (finida cont squas tuts i jogadors mort ind la Tragedia de Superga).

 

Depress la tragedia, la Serie A e in jeneral tut el folber italian, asca quai eccezion, hinn stait dominai de trii squader: la Juventus, el Milan e l'Inter. L'egemonia dei *«Trii Grand»* (inscì iniziai a vess ciamad di jornalista) la finiss in vun moment de palza in de la stajon 1955-1956 quand la Fiorentina la ciapa el prim scudet per la rejon Toscana. Dop el success fiorentin, el Milan e la Juventus se spartissent i posterior scudett. Quest fincora a l'edizion 1962-1963, vinjuda de l'Internazional in del principi de la ***Granda Inter*** del president Angelo Moratti e de l'alenador argentin Helenio Herrera. In de la stajon dop, inveci, l'Inter la trœva vun ostacol in del Bologna, e i duu squader arrivent a pari poncc, e cont el sparegg-scudet (*unicum* ind la storia del jiron unig) la squadra bolognes la ciapa el so settim titol. L'Inter l'ha manera de refass in de l'ann dop (Serie A 1964-1965) cont vœuna grand remontada ai dagn dei contcittadin meneghin. In de la stajon 1965-1966, inveci, l'Inter la ciapa anc'mò vun alter scudett: el dexim qe permett a la squadra de metar ind la propia maia la stela, vott agn depress de la Juventus. Ind la stajon anc'mò dop (Serie A 1966-1967), inveci, anca se al principi l'Inter l'era prima, cont la remontada de la Juventus e l'eliminazion de la squadra ambrosiana de la Coppa Italia e de la Coppa di Campion, la finiss l'era de la ***Granda Inter***.

In del ann sucesiv, inscì, cont la Serie A tornada a 16 partecipants, el folber nazional la finiss in dei man del Milan. In del 1968-1969, parò, in rexon dei obietiv internazionai, la pussee franca Fiorentina la ciapa el so segond scudett inscambi dei *Casciavit* de Milan, inscì coma ind la Serie A 1969-1970, vinjiuda del Cagliari. In de la stajon sucesiva, inveci, anca se el Cagliari el part ben, in rexon de l'infortunio del Gigi Riva la soa stajon l'è compromesa e 'l scudet la va inscambi a l'Internazional, in rimonta sul Milan. I scudet sucesiv, inscambi (1971-1972 e 1972-1973), son duu trionf juventin. In del 1974 l'è inveci el turn de la Lazio ciapar el so prim scudet, e in del 1975 anc'mò de la Juventus. In qel sucesiv, parò, el scudett la va inveci ai contcittadin torines, 27 agn depress de la Tragedia. La Serie A 1976-1977 l'è staita vun crapa a crapa in trà el Torin e la Juventus, risultad in fin in vun success bianch e negher. Cont anca el campionad sucessiv in dei man de la *Vecia Sciura*, in del 1979 l'è inveci el turn del Milan ciapar el sò dexim scudet e inscì la stela.

## Edizion in lombard
* Serie A 2005-2006
* Serie A 2006-2007
* Serie A 2007-2008
* Serie A 2008-2009
* Serie A 2009-2010
* Serie A 2010-2011
* Serie A 2011-2012
* Serie A 2012-2013
* Serie A 2013-2014
* Serie A 2014-2015
* Serie A 2015-2016
* Serie A 2016-2017
* Serie A 2017-2018
* Serie A 2018-2019
* Serie A 2019-2020
* Serie A 2020-2021
* Serie A 2026-2027 (de far su)

## Titoi per squadra

*Atualizad a'l* *2024-2025*

## Varda anca

* Serie A 2025-2026 
* Serie B
* Serie C
* Serie D
* Eccellenza
* Promozione
* Prima Categoria
* Seconda Categoria
* Terza Categoria
* Lega Calcio

## Riferiments


## Ligam de fœra
* Sit Web de la Serie A